Op mod 1.000 danske landmænd risikerer at blive tvunget fra deres gårde i løbet af 2015. Ruslands boykot af fødevarer fra EU har medført dramatiske prisfald på mælk og kød, og mange landmænd har udsigt til dundrende underskud i 2015. Dermed fortsætter den landbrugskrise, som reelt begyndte allerede i 2008 og kun har været afbrudt af en kort periode med rimelig indtjening. Det skriver Morgenavisen Jyllands-Posten tirsdag. Bankerne, som hidtil har håndteret de kriseramte landmænd med relativ stor tålmodighed, strammer nu grebet og advarer om, at situationen er meget alvorlig. - Dette er den dybeste og længste landbrugskrise i nyere tid. Jeg har aldrig før set en situation som denne. Helt op til 10 procent af landbrugsbedrifterne risikerer at gå konkurs, siger Lars Møller, bankdirektør i Spar Nord. Lars Møller har også været med til at finansiere landbrug under kriserne i 70'erne, 80'erne og 90'erne. I Jyske Bank vurderer direktør Benny Laibach Pedersen, at antallet af tvangsauktioner i landbruget vil stige i 2015. Bekymringer som landbrugschef i Nordea, Søren Porsbjerg deler. - Mange landmænd har et finansielt beredskab, der er for svagt til at modstå den nedtur, som nu rammer erhvervet.

Referat:
Flere danske banker råber vagt i gevær, når snakken falder på dansk landbrug. Det er primært Ruslands boykot af fødevarer fra EU, der presser de danske landmænd.